Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 527/11/8807	Michalovce, 31.1.2012
EEČ : 2-66-3-2012

U Z N E S E N I E

Trestná vec:	obvinená XXXXX  
Prečin:	neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 10,00 € 
b.	Peňažná suma určená na všeobecne prospešné účely: 70,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 35,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ Michalovce pod spisovou značkou XXXXX.

Skutková veta: 
obvinená XXXXX dňa 12. 01. 2012 vyhlásila, že spáchala skutok spočívajúci v tom, že bez vedomia a súhlasu svojho manžela XXXXX podpísala v jeho mene dňa 02. 04. 2008 v mieste svojho trvalého bydliska žiadosť o aktiváciu splátkovej karty XXXXX, na základe čoho mu bola dňa 14. 04. 2008 schválená a následne zaslaná XXXXX kreditná karta s úverovým rámcom vo výške 995,82 €, túto spolu s PIN kódom za manžela prevzala a minimálne jedenkrát poskytla svojej dcére XXXXX, ktorá ňou dňa 02. 02. 2011 v čase  o 09.05 h z bankomatu XXXXX vo Veľkých Kapušanoch vybrala finančnú hotovosť vo výške 10,- €, uvedeným konaním spôsobila XXXXX škodu vo výške najmenej 10,- €. 
Odôvodnenie: 
	Uznesením vyšetrovateľa PZ, Okresného riaditeľstva PZ, Odboru kriminálnej polície - oddelenie ekonomickej kriminality zo dňa 10. 06. 2011 bolo začaté trestné stíhanie vo veci a uznesením zo dňa 09. 11. 2011 sp. zn. XXXXX  bolo XXXXX vznesené obvinenie pre prečin neoprávnené vyrobenie a používanie elektronického platobného prostriedku a inej platobnej karty podľa § 219 ods. 1 Tr. zákona, na tom skutkovom základe tak, ako je to uvedené vo výrokovej časti tohto uznesenia.

	Preskúmaním príslušného spisového materiálu som zistil, že v predmetnej veci sa koná o prečine, na ktorý zákon ustanovuje trest odňatia slobody,  ktorého horná hranica neprevyšuje hranicu stanovenú v ustanovení § 220 ods. 1 Tr. poriadku.

	Obvinená a poškodený uzavreli dňa 12. 01. 2012 dohodu o zmieri, v rámci ktorej obvinená svoje konanie oľutovala, vyhlásila, že spáchala skutok, pre ktorý je trestne stíhaná, a to za prítomnosti probačného a mediačného úradníka Okresného súdu Michalovce.

	Obvinená slobodne, vážne, zrozumiteľne a určito vyhlásila, že spáchala skutok, pre ktorý je stíhaná. Škodu vo výške  10,- € v danom prípade obvinená uhradila poškodenému v celom rozsahu.  

Dňa 12. 01. 2012 obvinená zložila na účet Krajskej prokuratúry XXXXX peňažnú sumu na všeobecne prospešné účely vo výške 70,- Eur, určenú podľa dohody o zmieri s tým, aby 50% z tejto sumy bolo poukázaných na účet XXXXX, vedený vo XXXXX. Táto suma je primeraná závažnosti spáchaného prečinu.

	Obvinená a poškodený s týmto spôsobom vybavenia veci vyslovili súhlas.

	Vzhľadom na povahu a závažnosť spáchaného prečinu, na mieru akou bol prečinom dotknutý verejný záujem, na osobu obvinenej a na jej osobné a majetkové pomery som dospel k záveru, že takýto spôsob rozhodnutia je dostačujúci.

	Preto som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. ( § 185 ods. 2 Tr. poriadku)

JUDr. XXXXX XXXXX
prokurátor